**Berkeley Open Infrastructure for Network Computing** (**BOINC**) je infraštruktúra pre distribuované výpočty.

BOINC je založený na myšlienke, že na svete beží väčšina počítačov ako nevyužitých. Moderné operačné systémy dokážu tento nevyužitý výkon spotrebovať, bez toho aby došlo k výraznému spomaleniu aplikácií, ktoré používateľ používa.

Design a štruktúra projektu
---------------------------

Väčšina projektov využívajúcich BOINC je neziskových a sú závislé prevažne na dobrovoľníkoch. BOINC pozostáva zo servera a klientov, ktorí spolu komunikujú pri distribúcii pracovných jednotiek. Každý klient potom spracuje jednu jednotku a vráti ju serveru, aby si hneď vyžiadal ďalšiu.

### Štruktúra servera

Hlavnou súčasťou je takzvaný *backend server*, ktorý môže bežať na jednom, alebo niekoľkých počítačoch, takže je možné BOINC ľahko nastaviť pre potreby rôzne veľkých projektov. Servery BOINCu bežia na počítačoch s Linuxom a pre svoje webové a databázové systémy používajú Apache, PHP a MySQL. BOINC len distribuuje pracovné jednotky a sám žiadnu vedeckú prácu nerobí. Vedecké výpočty bežia na počítačoch užívateľov a výsledky sú spracované až po tom, čo sú overené a presunuté z BOINCu do vedeckej databázy.

### Štruktúra klienta

Klient BOINCu je malá aplikácia, ktorá spravuje prácu na počítačoch pripojených do niektorého z projektov postavených na tomto systéme. Akýkoľvek počítač pripojený k BOINCu môže spracovávať dáta pre ľubovoľný počet projektov v rôznych odvetviach výskumu. Klient zodpovedá za sťahovanie a odosielanie pracovných jednotiek a výsledkov z nich. Okrem toho je klient zodpovedný aj za prideľovanie času, ktorý počítač strávi pri výpočtoch pre jednotlivé projekty podľa nastavení užívateľa.

Klient systému BOINC sa nemôže z bezpečnostných dôvodov sám updatovať, ale samotné vedecké aplikácie sú automaticky sťahované, hneď ako sa počítač pridá k niektorému z projektov. Toto umožňuje jednoducho vydávať a distribuovať nové verzie vedeckých aplikácií bez sprostredkovania užívateľom.

Projekty
--------

BOINC bol od začiatku vyvíjaný ako multiprojektový, čo znamená, že sa môžete zapojiť do viacerých projektov súčasne. Vyberiete si projekt, na ktorom sa chcete podieľať a zároveň koľko zo systémových prostriedkov Vašeho počítača či počítačov chcete na konkrétny projekt poskytnúť. Môžete sa rovnakým spôsobom zapojiť do hľadania mimozemských civilizácií (projekt **SETI@home**), štúdie globálneho otepľovania (projekt **Climateprediction.net** a jeho deriváty), hľadania gravitačných vĺn vo vesmíre (projekt **Einstein@Home**), môžete pomôcť pri stavbe a optimalizácii využitia najväčšieho urýchľovača častíc na svete (projekt LHC@Home), pri výskume štruktúry biomolekúl (projekty **Predictor@Home**, **Rosetta@home**, **Human Proteome Folding**, **Folding@Home**, **Lattice**, **SIMAP**) do fyzikálnych projektov skúmajúcich štruktúru a správanie sa rôznych látok (projekt **uFluids**, **Leiden Classical**), do astrofyzikálnych projektov analyzujúcich a predpovedajúcich dráhu asteroidov, komét a pod. v blízkosti Zeme (**Orbit@Home**), do projektov zaoberajúcich sa kvantovou chémiou (projekt **QMC@home**) príp. matematikou a kryptológiou (projekty **PrimeGrid**, **HashClash**), do medicínskych projektov (projekty **malariacontrol.net**, **FightAIDS@Home**) alebo do iného vedecko-technického výskumu súčasne. Neustále vznikajú nové a zaujímavé projekty, ktoré vedia využiť pre dobrú vec milióny počítačov dobrovoľníkov na celom svete.

Výber konkrétneho projektu alebo projektov si môže užívateľ zvoliť ľubovoľne sám. Odmenou za príspevok rozvoju a pomoci vede vo svete je dobrý pocit spolupatričnosti, väčšina projektov svoje výsledky buď zverejňuje alebo ide o globálne vedecké inštitúcie, ktoré sú zo svojej podstaty prospešné pre celý svet, nech sa nachádzajú kdekoľvek na svete. Každá sekunda práce, ktorú vykoná klientský počítač, sa zároveň započíta do tzv. kreditov, ktoré sú vyhodnocované na stránkach jednotlivých projektov.

### Najznámejšie projekty

#### Astronómia, Fyzika a Chémia

* LHC@home – Optimalizácia detektorov na urýchľovači LHC v CERNe
* Einstein@home – Hľadanie gravitačných vĺn
* SETI@home – Hľadanie inteligentného mimozemského života vo vesmíre
* Orbit@home – Monitoring zrážok vesmírnych telies s planétami Archivované 2006-08-11 na Wayback Machine
* Spinhenge@home – Výskum nano-magnetických molekúl Archivované 2011-07-16 na Wayback Machine

#### Biológia a medicína

* Rosetta@home – Výskum štruktúry proteínov
* Malariacontrol.net – Vedecká činnosť v oblasti výskumu šírenia Malárie
* SIMAP – Zameriava sa na analýzu známych proteínov a skúma podobnosť ich funkcií Archivované 2014-12-18 na Wayback Machine
* Predictor@home – Hľadanie štruktúr bielkovín Archivované 2008-11-28 na Wayback Machine
* Find@home – Hľadanie lieku na maláriu Archivované 2019-02-20 na Wayback Machine

#### Matematika a strategické hry

* ABC@home – Projekt skúša prvočísla a,b,c, pre ktoré platí takzvaná ABC rovnica (hypotéza) a + b = c
* RieselSieve – Hľadanie prvočísel pomocou Riesel teórie Archivované 2006-08-15 na Wayback Machine
* SZTAKI Desktop Grid – Hľadanie nových prvočísiel
* PrimeGrid – Rozklad čísel na prvočísla

#### Veda o zemi

* Climateprediction.net – Projekt zameraný na výskum zmien globálnej klímy

Iné projekty
------------

* WUPROP@home-  monitorovanie parametrov úloh ostatných projektov na rôznych typoch hardware (nezaťažuje procesor)

Commons
* Spolupracuj na Commons Commons ponúka multimediálne súbory na tému **Berkeley Open Infrastructure for Network Computing**

Externé odkazy
--------------

* Domovská stránka
* Slovenský portál o BOINC, články, diskusné fórum, komunita